PTTGCเปิดสูตรราคาซื้อก๊าซ
ต้นทุนพุ่ง8%กดผลกำไรปีนี้บางจากฯขาดทุนยับ384ล้าน
31 ก.ค. 2555

ต้นทุนพุ่ง8%กดผลกำไรปีนี้บางจากฯขาดทุนยับ384ล้าน 
คลอดแล้วสูตรราคาซื้อขายก๊าซระหว่าง PTTGCPTT ทำต้นทุนผลิตพุ่ง 8% ด้านโบรกฯคาดกดกำไรปีนี้ 9% ลดเป้าราคาหุ้น
นายอนนต์ สิริแสงทักษิณ ประธานเจ้าหน้าที่บริหาร บริษัท พีทีที โกลบอล เคมิคอล (PTTGC) เปิดเผยว่า คณะกรรมการบริษัทมีมติอนุมัติให้ปรับสูตรราคาซื้อขายวัตถุดิบปิโตรเคมีจากก๊าซธรรมชาติ ระหว่างบริษัทและบริษัท ปตท. (PTT) โดยการปรับสูตรดังกล่าวยังคงอยู่บนหลักการที่ทั้งสองฝ่ายตกลงแบ่งปันผลประโยชน์อย่างเท่าเทียมกัน และจะมีผลบังคับใช้ตั้งแต่วันที่ 1 ส.ค. 2555 เป็นต้นไป
 
“การปรับสูตรราคาซื้อขายครั้งนี้ เป็นไปตามข้อตกลงในสัญญา เนื่องจากราคาน้ำมันดิบในตลาดโลกได้ปรับตัวสูงขึ้น ประกอบกับต้นทุนก๊าซธรรมชาติที่ใช้ในการผลิตวัตถุดิบได้เพิ่มสูงขึ้น ส่งผลให้สูตรราคาที่ใช้อยู่ในปัจจุบันไม่สะท้อนหลักการแบ่งปันผลประโยชน์อย่างเท่าเทียมกัน” นายอนนต์ กล่าว
สำหรับผลกระทบของการใช้สูตรราคาซื้อขายใหม่ที่ระดับราคาน้ำมันดิบปัจจุบัน จะมีผลให้ราคาวัตถุดิบปิโตรเคมีเพิ่มขึ้นประมาณ 40 เหรียญสหรัฐต่อเมตริกตัน หรือเพิ่มขึ้นประมาณ 8% ทั้งนี้มีสมมติฐานราคาน้ำมันดิบอยู่ในช่วง 70-130 เหรียญสหรัฐต่อบาร์เรล และอ้างอิงเงินลงทุนและค่าใช้จ่ายการผลิตและจำหน่ายตามมาตรฐานสากลเพื่อรักษาความสามารถในการแข่งขันในระยะยาว
นายสุกิจ อุดมศิริกุล ผู้ช่วยกรรมการผู้จัดการฝ่ายกลยุทธ์การลงทุนสายงานวิจัย บล.ไทยพาณิชย์ กล่าวว่า การประกาศสูตรราคาของPTTGC สร้างความชัดเจนให้กับตลาด จากก่อนหน้าที่ประเด็นนี้เป็นตัวกดการลงทุนในหุ้น PTTGC
อย่างไรก็ตาม ผลของการขึ้นราคาก๊าซครั้งนี้ จะทำให้ต้นทุนเพิ่มขึ้น 8% ซึ่งจะทำให้ประมาณการกำไรของ PTTGC ปีนี้ลดลงจากเดิมประมาณ 9% เพราะมีผลแค่ 5 เดือน แต่จะกระทบกำไรปี 2556 ประมาณ 16% และได้ลดประมาณการราคาเป้าหมายลงเหลือ 72 บาท จาก 75 บาท ซึ่งยังสูงกว่าราคาในตลาดปัจจุบันอยู่ที่ 58.75 บาท
บล.เมย์แบงก์ กิมเอ็ง (ประเทศไทย) กล่าวว่า แนะนำซื้อเก็งกำไร PTTGC โดยคาดว่าหุ้นกลุ่มปิโตรเคมีจะได้รับอานิสงส์เชิงบวกจากการเก็งกำไรผลการประชุมของธนาคารกลางสหรัฐ (เฟด) และธนาคารกลางยุโรป (อีซีบี) ในสัปดาห์นี้ และเชื่อว่าผลงานไตรมาส 2 ของ PTTGC จะสร้างเซอร์ไพรส์ให้กับตลาด โดยคาดว่าจะมีกำไรสุทธิ 753 ล้านบาท จากที่ตลาดประเมินว่าขาดทุนสุทธิและจะฟื้นตัวชัดเจนในช่วงครึ่งปีหลัง
ทางด้านบริษัท บางจากปิโตรเลียม (BCP) เปิดผลงานไตรมาส 2 ปีนี้ขาดทุนสุทธิ 384 ล้านบาท หรือขาดทุนหุ้นละ 0.28 บาท พลิกจากระยะเดียวกันปีก่อนมีกำไรสุทธิถึง 3,021 ล้านบาท หรือ 2.33 บาท เพราะค่าการกลั่นรวมขาดทุน 2.78 เหรียญสหรัฐต่อบาร์เรล และขาดทุนจากสต๊อกน้ำมัน 
ทั้งนี้ ทำให้ 6 เดือนแรกปีนี้กำไรสุทธิเพียง 2,053 ล้านบาท หรือ 1.49 บาทต่อหุ้น ทรุดลงประมาณ 53% เทียบกับกำไรสุทธิ 4,445 ล้านบาท ในช่วงเดียวกันปีก่อน